Kutha Wrocław iku nduwé sajarah sing makantar-kantar lan dikuwasani bangsa sing béda-béda. Kutha iki tau dikuwasani Austria, banjur Prusia lan Jerman. Ing basa Jerman jenengé Breslau. Ing taun 1933 kaum Nazi dadi kuwasa ing Jerman. Ing 19 Oktober 1938 sang Gauleiter (panguwasa Gau utawa provinsi dadi Gubernur) Silesia, Josef Wagner awèh paréntah ngganti lambang amarga dhèwèké ora seneng lambang kutha iki. Mliginé sing ora disenengi aksara W sing ana ing lambang iki. Dianggepé aksara W iki sifaté Slavia banget amarga iki cekakan saka asma Wratysław, ratu Ceko sing ngedegaké kutha iki. Sing ngripta lambang sing anyar iku guru saka Berlin; Schweitzer-Mjoelnir. Lambangé diowahi supaya sifaté 'luwih Jerman' lan ngilangi simbul-simbul Kristen. Lambang sing anyar wujudé arupa tamèng sing dibagi dadi rong pérangan; dhuwur lan ngisor. Pérangan dhuwur ana gambaré garudha Silesia ireng mawa wulan sabit, nanging tanpa salib. Banjur pérangan ngisor ana gambar palang wesi Jerman (das Eiserne Kreuz) mawa aksara FW lan taun 1813. Aksara iki cekakan saka asma ratu Prusia, Friedrich Wilhelm III sing ngrintis medhali palang Jerman sawisé menang perang nglawan Kaisar Napoleon Bonaparte.